দ্বিতীয় ম্যাচেও নায়ক রাসেল, ব্যাটের পাশে বলেও কাঁপালেন ইডেন! শীর্ষে উঠে গেল কেকেআর | IPL 2018, KKR vs KXIP: KKR wins by 28 runs - Bengali Mykhel
» দ্বিতীয় ম্যাচেও নায়ক রাসেল, ব্যাটের পাশে বলেও কাঁপালেন ইডেন! শীর্ষে উঠে গেল কেকেআর
Published: Thursday, March 28, 2019, 0:43 [IST]
আইপিএল ২০১৯-এর দ্বিতীয় ম্যাচেও নায়ক হয়ে উঠলেন আন্দ্রে রাসেল। ক্রিস গেইলের সঙ্গে জামাইকান প্রতিদ্বন্দ্বিতায় জিতলেন নাইটই। তবে এদিন ব্যাটের পাশাপাশি দুর্দান্ত বলও করলেন তিনি। আর মূলতঃ তাঁর পরাক্রমেই প্রথমে ২১৮ রানের পাহাড় গড়ে, তারপর কিংস ইলেভেনকে ১৯০ রানেই বেঁধে রেখে শেষ পর্যন্ত ২৮ রানে জয়ী হল কেকেআর।
এদিনও রান পেলেন না নাইট ওপেনার ক্রিস লিন (১০ বলে ১০)। তবে পর প্রান্ত দারুণ মারতে শুরু করেছিলেন নারাইন (৯ বলে ২৪)। কিন্তু তিনিও পাওয়ার প্লে-র মধ্যেই ফিরে যান। কিন্তু এখান থেকেই নিজেদের মধ্যে ১১০ র জুটি গড়েন উথাপ্পা (৫০ বলে ৬৩*) ও নীতিশ রানা (৩৪ বলে ৬৩)। বিশেষ করে দারুণ মারেন রানা। এদিন তিনি মোট ৭টি ছয় ও ২টি চার মেরেছেন।
আর এই শক্ত ভিতের উপরই অকুতোভয় হয়ে ব্যাট চালালেন রাসেল। তবে এদিনও অর্থশতরান এল না তাঁর। ১৭ বলে ৪৮ করে একেবারে শেষ ওভারে অ্যান্ড্রু টাই-এর বলে আউট হন তিনি। তবে শুরুতেই শামিএকটি দুর্দান্ত ইয়র্কারে বোল্ড হন তিনি। কিন্তু ৩০ গজের সার্কেলের বাইরে ৪ জন থাকায় নো বল হয়। সেখান থেকে আর ফিরে তাকাননি।
কেকেআর-এর রান তাড়া করে সফল হতে গেলে ক্রিস গেইলকে বড় রানের ইনিংস খেলতেই হত। কিন্তু এ ব্যাটের পর বলের জন্যও শক্তি মজুত রেখেছিলেন রাসেল। ৩ ওভারে ২১ রান দিয়ে তিনি গেইল (১৩ বলে ২০) ও সরফরাজ (১৩ বলে ১৩) -এর উইকেট নিলেন। শুরুতে গেইল ঝড় না উঠলেও একটা দারুণ ইনিংস দেখা গেল মায়াঙ্ক আগরওয়ালের ব্যাট থেকে। এতটুকু ঝুঁকি না নিয়ে ৩৪ বলে ৫৮ রান করলেন তিনি।
মায়াঙ্কের সঙ্গে দারুণ জুটি গড়েছিলেন ডেভিড মিলার (৪০ বলে ৫৯*)। ৫টি চার ও ৩টি ছয় মারলেও তাঁর স্বাভাবিক কিলার ভূমিকা দেখা যায়নি। শেষের দিকে মনদীপ সিং (১৫ বলে ৩৩*)-ও চেষ্টা করেছিলেন, কিন্তু ততক্ষণে অনেক দেরি হয়ে গিয়েছিল।
Read more about: ipl 2019 kkr kxip ipl kolkata kings xi punjab eden gardens cricket t20 আইপিএল ২০১৯ কেকেআর কিংস ইলেভেন পঞ্জাব কলকাতা ইডেন গার্ডেন্স ক্রিকেট টি২০
Story first published: Thursday, March 28, 2019, 0:43 [IST]